逍遥亭
作者：潘興嗣
朝代：宋

paragraphs: 作亭名逍遥，此理誠不虛。
寬於一天下，原憲惟桑樞。
况我卜清曠，風雨庇有餘。
方池容瀲灧，小徑足縈迂。
花木頗窈窕，松筠亦扶疏。
鳴蛙送鼓吹，好鳥來笙竽。
可琴亦可咏，可飲亦可娛。
盤雖無下筯，賓食亦有魚。
恢論或申旦，隠几忘移晡。
困來展足眠，醉倒從人扶。
率爾但付暢，因煩而領無。
鄴侯三萬軸，方朔五車書。
棄置復棄置，任自相賢愚。
無妨吾逍遥，此樂誠何如。